Poročilo o izvajanju dolgoročne državne sheme pomoči za kmetijstvo v severnih regijah Finske in Švedske v obdobju 2016–2020 v skladu s Sklepom C(2009) 3067, kot je bil spremenjen s Sklepom C(2009) 9122, Sklepom C(2013) 2809 in Sklepom C(2015) 2790, in Sklepom (EU) 2018/672 za Finsko ter Sklepom C(2010) 6050 in Sklepom Komisije (EU) 2018/479 za Švedsko

5. SKLEPNE UGOTOVITVE

5.1 Finska

5.2 Švedska





1. UVOD

V skladu s členom 142 Akta o pristopu Avstrije, Finske in Švedske k Evropski uniji je Komisija dovolila Finski in Švedski, da dodelita dolgoročno državno pomoč za kmetijstvo v severnih regijah z namenom ohranjanja kmetijske dejavnosti. Ta pomoč se imenuje nordijska pomoč (v nadaljnjem besedilu: pomoč).

To poročilo se Svetu predloži v skladu z zahtevo po poročanju iz člena 143(2) Akta o pristopu, ki določa, da Komisija eno leto po pristopu in zatem vsakih pet let Svetu predloži poročilo o izdanih odobritvah in rezultatih pomoči, dodeljene na podlagi teh odobritev. Predhodna poročila so bila predložena leta 1996, 2002, 2007, 2012 in 2017.

2. SPLOŠNA NAČELA NORDIJSKE POMOČI

2.1 Cilji pomoči

Pomoč se dodeli zlasti za ohranjanje tradicionalne primarne proizvodnje in predelave, ki po naravi ustrezata podnebnim razmeram zadevnih regij, za izboljšanje proizvodnih struktur, trženja in predelave kmetijskih proizvodov, lažjo prodajo takih proizvodov ter zagotovitev varstva okolja in ohranjanja podeželja.

2.2 Odobritve Komisije

Pomoč se odobri na podlagi Sklepa C(2009) 3067, kot je bil spremenjen s Sklepom C(2009) 9122, Sklepom C(2013) 2809 in Sklepom C(2015) 2790, in nato Sklepa (EU) 2018/672, notificiranega pod dokumentarno številko C(2016) 8419 za Finsko, ter na podlagi Sklepa C(2010) 6050 in Sklepa (EU) 2018/479, notificiranega pod dokumentarno številko C(2018) 1622, za Švedsko. Shema za Finsko za obdobje 2022–2027 je bila podaljšana na podlagi Sklepa Komisije (EU) 2021/2312, notificiranega pod dokumentarno številko C(2021) 8773, ki ne vključuje obveznosti poročanja o tem petletnem obdobju.

Osnovni pogoji so določeni v členu 142(3) Akta o pristopu. Celoten znesek dodeljene pomoči mora zadostovati za ohranitev kmetijske dejavnosti v severnih regijah, vendar se ne sme razviti v splošno podporo, ki bi presegala stopnjo podpore iz predpristopnega referenčnega obdobja, določenega v odobritvah. Pomoč se prav tako ne sme navezovati na prihodnjo proizvodnjo ali povzročiti povečanja proizvodnje glede na referenčne stopnje, ki jih je določila Komisija.

2.3 Regije, vključene v shemo pomoči

Regije, vključene v shemo pomoči (Slika 1), so opredeljene v navedenih sklepih, ležijo severno od 62. vzporednika ter vključujejo nekatera sosednja območja južno od tega vzporednika, ki se soočajo s podobnimi podnebnimi razmerami, kar kmetijsko dejavnost še posebej otežuje. Pri določanju območij so se upoštevali naslednji dejavniki: nizka gostota prebivalstva (največ 10 prebivalcev/km2), kmetijska površina v uporabi kot delež celotnega območja (manj kot 10 %), kmetijska površina za pridelovanje poljščin, namenjenih za prehrano ljudi, kot delež kmetijske površine v uporabi (≤ 20 %) ter občine, ki jih obkrožajo druge občine znotraj prej navedenih območij (tudi če ne izpolnjujejo enakih pogojev).

Na Finskem je v shemo pomoči iz tega poročila vključenih 1 417 140 hektarjev (ha) kmetijske površine v uporabi (55,5 % vseh kmetijskih površin v uporabi), na Švedskem pa 335 881 ha kmetijske površine v uporabi (11 % vseh kmetijskih površin na uporabi).

Slika 1: Območja na Finskem (C1–C4) in Švedskem (1–3), ki prejemajo podporo